

# ประกาศอธิบดีกรมสรรพากร

## เกี่ยวกับภาษีเงินได้ (ฉบับที่ 371)

## เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้ของบริษัทหรือ

## ห้างหุ้นส่วนนิติบุคคลสำหรับเงินได้เป็นจำนวนสองเท่าของรายจ่ายเท่าที่ได้จ่ายไป

## เพื่อส่งเสริมการดำเนินกิจการของบริษัทหรือห้างหุ้นส่วนนิติบุคคลอื่น

อาศัยอำนาจตามความในมาตรา 3 แห่งพระราชกฤษฎีกาออกตามความในประมวลรัษฎากร  
ว่าด้วยการยกเว้นรัษฎากร (ฉบับที่ 692) พ.ศ. 2563 อธิบดีกรมสรรพากรกำหนดหลักเกณฑ์ วิธีการ  
และเงื่อนไข เพื่อการยกเว้นภาษีเงินได้ของบริษัทหรือห้างหุ้นส่วนนิติบุคคล สำหรับเงินได้เป็นจำนวนสองเท่าของรายจ่ายเท่าที่ได้จ่ายไปเพื่อส่งเสริมการดำเนินกิจการของบริษัทหรือห้างหุ้นส่วนนิติบุคคลอื่น  
ดังต่อไปนี้

ข้อ 1 ในประกาศนี้

“บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้” หมายถึง บริษัท  
หรือห้างหุ้นส่วนนิติบุคคลที่ตั้งขึ้นตามกฎหมายไทยที่มีสินทรัพย์ถาวรซึ่งไม่รวมที่ดินเกินกว่าสองร้อยล้านบาทและมีการจ้างแรงงานเกินกว่าสองร้อยคนที่มีสิทธิได้รับยกเว้นภาษีเงินได้ตามพระราชกฤษฎีกา  
ออกตามความในประมวลรัษฎากร ว่าด้วยการยกเว้นรัษฎากร (ฉบับที่ 692) พ.ศ. 2563

“บริษัทหรือห้างหุ้นส่วนนิติบุคคลที่ได้รับการส่งเสริมการดำเนินกิจการ” หมายถึง บริษัท  
หรือห้างหุ้นส่วนนิติบุคคลที่ตั้งขึ้นตามกฎหมายไทยที่มีสินทรัพย์ถาวรซึ่งไม่รวมที่ดินไม่เกินสองร้อยล้านบาทและมีการจ้างแรงงานไม่เกินสองร้อยคนที่ได้รับการส่งเสริมการดำเนินกิจการตามพระราชกฤษฎีกา  
ออกตามความในประมวลรัษฎากร ว่าด้วยการยกเว้นรัษฎากร (ฉบับที่ 692) พ.ศ. 2563

ข้อ 2 การใช้สิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร  
ว่าด้วยการยกเว้นรัษฎากร (ฉบับที่ 692) พ.ศ. 2563 สำหรับบริษัทหรือห้างหุ้นส่วนนิติบุคคล  
ที่มีสิทธิได้รับยกเว้นภาษีเงินได้ ต้องเป็นไปตามหลักเกณฑ์ วิธีการ และเงื่อนไข ดังนี้

1. กรณีเป็นการจ่ายค่าใช้จ่ายสำหรับค่าธรรมเนียมค้ำประกันสินเชื่อให้แก่บรรษัทประกันสินเชื่ออุตสาหกรรมขนาดย่อมซึ่งบริษัทหรือห้างหุ้นส่วนนิติบุคคลที่ได้รับการส่งเสริม  
   การดำเนินกิจการมีหน้าที่ต้องจ่าย ต้องมีหลักฐานใบรับหรือใบเสร็จรับเงินที่แสดงถึงการจ่ายค่าใช้จ่ายดังกล่าวที่ออกโดยบรรษัทประกันสินเชื่ออุตสาหกรรมขนาดย่อม โดยชื่อผู้จ่ายเงินที่ระบุในเอกสารดังกล่าวต้องเป็นชื่อของบริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้

/ ทั้งนี้ ...

ทั้งนี้ บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้กับบริษัท  
หรือห้างหุ้นส่วนนิติบุคคลที่ได้รับการส่งเสริมการดำเนินกิจการ ต้องมีหลักฐานข้อตกลงระหว่างกัน  
ในการจ่ายค่าใช้จ่ายตามวรรคหนึ่ง เพื่อส่งเสริมการดำเนินกิจการของบริษัทหรือห้างหุ้นส่วนนิติบุคคล  
ที่ได้รับการส่งเสริมการดำเนินกิจการ ซึ่งต้องมีข้อความอย่างน้อยตามที่แนบท้ายประกาศนี้

(2) กรณีเป็นค่าใช้จ่ายสำหรับการส่งเสริมการดำเนินกิจการที่สภาอุตสาหกรรม  
แห่งประเทศไทยหรือสภาหอการค้าแห่งประเทศไทยได้ให้การรับรอง สำหรับรายการ ดังต่อไปนี้  
โดยสภาอุตสาหกรรมแห่งประเทศไทยหรือสภาหอการค้าแห่งประเทศไทย ต้องเป็นผู้ออกหนังสือรับรองการส่งเสริมการดำเนินกิจการดังกล่าว

(ก) จัดให้มีการถ่ายทอดความรู้ด้านการบริหาร การตลาด การบัญชี หรือการอื่น  
ที่เกี่ยวข้อง

(ข) จัดให้มีการวิจัยและพัฒนาเทคโนโลยีและนวัตกรรม

(ค) จัดให้มีการเพิ่มประสิทธิภาพในการผลิต ลดต้นทุนการผลิต หรือการเพิ่มกำไร

(ง) จัดให้มีการส่งเสริมการตลาด

บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ สำหรับการส่งเสริม  
การดำเนินกิจการตามวรรคหนึ่ง ต้องมีหลักฐานตาม (3) หรือ (4) แล้วแต่กรณี

(3) กรณีบริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ที่ได้ออกค่าใช้จ่ายตาม (2) ได้ส่งเสริมการดำเนินกิจการแก่บริษัทหรือห้างหุ้นส่วนนิติบุคคลที่ได้รับการส่งเสริม  
การดำเนินกิจการโดยตรง ต้องมีหลักฐาน ดังต่อไปนี้

(ก) หลักฐานการรับรองค่าใช้จ่ายที่ออกโดยบริษัทหรือห้างหุ้นส่วนนิติบุคคล  
ที่ได้รับการส่งเสริมการดำเนินกิจการว่า บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้  
ได้มีการจ่ายค่าใช้จ่ายดังกล่าวไปจริง ในกรณีที่บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ได้ส่งเสริมการดำเนินกิจการแก่บริษัทหรือห้างหุ้นส่วนนิติบุคคลที่ได้รับการส่งเสริมการดำเนินกิจการ  
เกินกว่าหนึ่งรายในคราวเดียวกัน หลักฐานการรับรองค่าใช้จ่ายดังกล่าวจะจัดทำร่วมกันเพียงหนึ่งฉบับโดยระบุชื่อ ที่อยู่ เลขประจำตัวผู้เสียภาษีอากรและลงลายมือชื่อผู้มีอำนาจลงนามผูกพันของบริษัทหรือห้างหุ้นส่วนนิติบุคคลที่ได้รับการส่งเสริมการดำเนินกิจการทุกรายในหลักฐานการรับรองค่าใช้จ่ายนั้นก็ได้

(ข) หลักฐานการจ่ายเงินที่ต้องจ่ายเพื่อให้การส่งเสริมการดำเนินกิจการตาม (2) เป็นไปตามวัตถุประสงค์ในการส่งเสริมการดำเนินกิจการแก่บริษัทหรือห้างหุ้นส่วนนิติบุคคลที่ได้รับ  
การส่งเสริมการดำเนินกิจการ โดยต้องมีหลักฐานที่พิสูจน์ตัวผู้รับเงินได้อย่างชัดเจน เช่น  
ใบรับ ใบเสร็จรับเงิน สำเนาเช็คที่ระบุชื่อผู้รับที่ผ่านการเข้าบัญชีแล้ว หลักฐานการโอนเงินให้แก่ผู้รับ  
เป็นต้น โดยหลักฐานการจ่ายเงินดังกล่าวต้องสอดคล้องกับหลักฐานการรับรองค่าใช้จ่ายที่ออกโดยบริษัทหรือห้างหุ้นส่วนนิติบุคคลที่ได้รับการส่งเสริมการดำเนินกิจการตาม (ก)

(ค) หนังสือรับรองการส่งเสริมการดำเนินกิจการตาม (2) ของสภาอุตสาหกรรม  
แห่งประเทศไทยหรือสภาหอการค้าแห่งประเทศไทย แล้วแต่กรณี ซึ่งต้องมีข้อความอย่างน้อย  
ตามที่แนบท้ายประกาศนี้

/ (4) กรณี ...

(4) กรณีบริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ที่ได้ออกค่าใช้จ่ายตาม (2) โดยเป็นการส่งเสริมการดำเนินกิจการแก่บริษัทหรือห้างหุ้นส่วนนิติบุคคลที่ได้รับการส่งเสริม  
การดำเนินกิจการตามที่ได้จัดทำเป็นโครงการหรือแผนงานที่ทำร่วมกับสภาอุตสาหกรรมแห่งประเทศไทยหรือสภาหอการค้าแห่งประเทศไทย ต้องมีหลักฐาน ดังต่อไปนี้

(ก) หลักฐานการรับรองค่าใช้จ่ายตามจำนวนที่ได้จ่ายเพื่อส่งเสริมการดำเนินกิจการแก่บริษัทหรือห้างหุ้นส่วนนิติบุคคลที่ได้รับการส่งเสริมการดำเนินกิจการตามโครงการหรือแผนงาน  
ที่ทำร่วมกับสภาอุตสาหกรรมแห่งประเทศไทยหรือสภาหอการค้าแห่งประเทศไทย โดยบริษัท  
หรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ต้องจัดทำหลักฐานดังกล่าว ซึ่งหลักฐานดังกล่าว  
ต้องสอดคล้องตรงตามโครงการหรือแผนงานนั้นด้วย

(ข) หลักฐานการจ่ายเงินที่ต้องจ่ายเพื่อให้การส่งเสริมการดำเนินกิจการตาม (2)  
เป็นไปตามโครงการหรือแผนงานที่ทำร่วมกับสภาอุตสาหกรรมแห่งประเทศไทยหรือสภาหอการค้า  
แห่งประเทศไทย โดยต้องมีหลักฐานที่พิสูจน์ตัวผู้รับเงินได้อย่างชัดเจน เช่น ใบรับ ใบเสร็จรับเงิน  
สำเนาเช็คที่ระบุชื่อผู้รับที่ผ่านการเข้าบัญชีแล้ว หลักฐานการโอนเงินให้แก่ผู้รับ เป็นต้น โดยหลักฐาน  
การจ่ายเงินดังกล่าวต้องสอดคล้องกับหลักฐานการรับรองค่าใช้จ่ายตาม (ก)

(ค) หนังสือรับรองการส่งเสริมการดำเนินกิจการตาม (2) ของสภาอุตสาหกรรมแห่งประเทศไทยหรือสภาหอการค้าแห่งประเทศไทย แล้วแต่กรณี ซึ่งต้องมีข้อความอย่างน้อย  
ตามที่แนบท้ายประกาศนี้

ข้อ 3 บริษัทหรือห้างหุ้นส่วนนิติบุคคลที่มีสิทธิได้รับยกเว้นภาษีเงินได้ ต้องเก็บรักษาหลักฐานและหนังสือรับรองต่าง ๆ ตามข้อ 2 ไว้ พร้อมให้เจ้าพนักงานประเมินตรวจสอบได้

ประกาศ ณ วันที่ 1 พฤษภาคม พ.ศ. ๒๕63

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร